**מערך שעור בנושא:**

**יום הזיכרון הבינלאומי לקרבנות השואה ויום המאבק באנטישמיות – 27 בינואר**

**הוכן על ידי מרכז משמעו"ת (מורשת, שואה, מסורת, ערכים ותקומה) קרית מוצקין.**

**דר' לאה גנור, ענבל רז**

**קהל יעד:** **חט"ב ז-ט**

מסגרת זמן: שעה וחצי לפחות.

**הקדמה**

<http://www.ynet.co.il/articles/1,7340,L-3162758,00.html>

על פי החלטת האו"ם משנת 2005 בתאריך 27 בינואר יחול יום הזיכרון הבינלאומי לשואה . יום זה מציין את שחרור מחנה אושוויץ ע"י צבאות הברית בשנת 1945. המחנה המסמל יותר מכול את הניסיון להשמדה טוטאלית של העם היהודי.

במדינת ישראל מצוין יום הזיכרון לשואה ולגבורה ב-כ"ז בניסן על פי חוק. כמו כן, תאריכים נוספים הקשורים לציון זכרון השואה כגון: ימי זיכרון כגון י ' בטבת (יום הקדיש הכללי) ו9 במאי (יום הניצחון על הנאצים) .

**ב-1959 חוקקה הכנסת את חוק יום הזיכרון לשואה ולגבורה, ובו נכתב לאמור: "כ"ז בניסן הוא יום הזיכרון לשואה ולגבורה, מוקדש, מדי שנה בשנה, להתייחדות עם זכר השואה שהמיטו הנאצים ועוזריהם על העם היהודי ועם זכר מעשי הגבורה ומעשי המרד בימים ההם [...]". התאריך כ"ז בניסן נבחר לאחר דיונים בכנסת בשאלה מה צריך לסמל התאריך של יום הזיכרון ואם יש להצמידו ליום אבל ותענית קיים או לייחד לו יום נפרד. בסופו של דבר נבחר כ"ז בניסן משום שהוא מסמל את מרד גטו ורשה.**

**מערך זה יעסוק במשמעותו של התאריך ה- 27 בינואר וידון בייחודה של השואה מחד והיבטיה האוניברסאליים מאידך. כמו כן, ידגיש את חשיבות החלטת האו"ם על רקע של הכחשת שואה ותופעות של אנטישמיות**.

**החלטת האו"ם- מטרות ומשמעויות:**

1.    האו"ם מעודד את המדינות החברות לפתח תכניות ללימוד לקחי השואה כדי למנוע פשעים עתידיים.

2.    האו"ם דוחה כל ניסיון להכחיש חלקית או באופן מלא את השואה כאירוע היסטורי.

3.    האו"ם מגנה כל תופעה של חוסר סובלנות דתית וגילויי גזענות ואלימות נגד קבוצות על בסיס אתני או דתי.

בתאריך זה מזכיר העולם כולו את השואה, על מנת לזכור את שהתרחש ולמנוע מקרים דומים בעתיד.

**החלטה זו מביעה תמיכה והכרה במחויבות להילחם באנטישמיות ורואה את הסכנה שבשנאה ובגזענות העלולות להביא להשמדת עם. כמו כן, החלטת האו"ם כוללת סעיף המביע התנגדות לכל צעד המכחיש את השואה כאירוע היסטורי.**

**מטרות השיעור:**

לדון במשמעות החלטת האו"ם .

להכיר את ייחודיותה של השואה.

להעלות את המודעות לתופעות אנטישמיות הקיימות כיום ודרכי התמודדות עימן.

להכיר דרכי הנצחה וזכרון.

**מהלך השיעור**

**א. פתיחה במליאה 10 דקות**

**שאלות ודיון:**

1. בשנת 2005 החליט האו"ם על יום זכרון בין-לאומי האם מישהו שמע על החלטה חשובה זו?

2. אילו ימי זכרון לשואה ולגבורה אתם מכירים?

3. האם קיימים הבדלים בין ימי הזכרון שציינתם?

**ב. עבודה בקבוצות –הכתה תתחלק ל5 קבוצות בכל קבוצה 5-6 תלמידים.**

**כל קבוצה תקבל 4 כרטיסיות ושאלות לדיון . לכרטיסיה מס.2 יצורפו דפי מידע. לכרטיסיה מס. 3 תצורפנה תמונות להעשרה 3-א' והסבר על התמונות 3-ב'. יש לעבוד על הכרטיסיות לפי סדרן המספרי. (הכרטיסיות ודפי המידע מצורפים בנספחים).**

**זמן העבודה על כל הכרטיסיות 25 דקות בערך.**

**להלן הנושאים שיופיעו בכרטיסיות בנספחים:**

* **משמעותה של החלטת האו"ם האם ההחלטה חשובה אך ורק לעם היהודי - כרטיסייה 1.**
* **ייחודיותה של השואה – מקרי רצח עם בעולם בעשרים השנים האחרונות - כרטיסייה 2. (רצח ברואנדה והרצח בבוסניה) (לכרטיסיה מצורפים דפי מידע)**
* **כרטיסיה 3: קטע מדברי פרופ' יהודה באואר.**

**כרטיסיה 3א': תמונות.**

**כרטיסיה 3ב': הסבר על התמונות.**

* **האם השואה יכולה ללמד אותנו על טבע האדם –**

**כרטיסייה 4: (קטע מדברי פרופ' אלי ויזל)**

**ג. דיון במליאה- לאחר העבודה בקבוצות כל ראש קבוצה ידווח על המסקנות שהועלו בקבוצות 25 דקות**

**ד. סיכום: שיח בין המורה לתלמידים 30 דקות : מה למדנו ומהי המסקנה העיקרית?**

**החלטת האו"ם קובעת שעל כל אדם בעולם ללמוד על השואה כדי למנוע רצח עם בעתיד.**

**למורה**: עצם העובדה ששישים שנה לאחר השואה העולם מחליט כמעט ברוב קולות לעסוק בה, להבינה וללמוד ממנה מלמדת שהשואה חרגה מגבולות השבר של העם היהודי לבדו והייתה לאירוע מכונן בתרבות המערבית המודרנית. השואה מעוררת שאלות רבות בתחומי דעת שונים ומגוונים, החל בהיסטוריה דרך ספרות ואמנות וכלה במדעי ההתנהגות. החלטת האו"ם מאפשרת לכל אדם ואדם בעולם להתכנס ב-27 בינואר לחשבון נפש באשר לערכי יסוד אוניברסליים כמו "לא תרצח" וזכויות אדם, וזאת תוך עיון מעמיק בשואת העם היהודי דווקא.

**למורה: למה התקבלה ההחלטה באו"ם על יום הזיכרון הבין-לאומי להנצחת קרבנות השואה שישים שנה אחרי השואה?**

ההחלטה על קביעת יום זיכרון בין-לאומי נתקבלה בתקופה שבה אנו עדים לשתי תופעות סותרות: מצד אחד הגברת המודעות לשואה וניסיון של יחידים ושל קבוצות במדינות שונות באירופה להתמודד עם עברן ומצד אחר גל אנטישמיות ואנטי-ישראליות מתחדש ומאיים . ככל שעובר הזמן מאז השואה, המודעות אליה גדלה - על כך מעידה החלטת האו"ם שיום 27 בינואר יהיה יום הזיכרון הבין-לאומי. ההחלטה נשענה על העובדה כי שלושים ואחת מדינות כבר קבעו יום זיכרון מיוחד להנצחת קרבנות השואה. (מרביתן קבעו את יום 27 בינואר). עשרים וארבע מדינות חברות כיום בכוח משימה בין-לאומי מיוחד שנוסד בשוודיה בשנת 1998 ופועל לקידום הוראת השואה, הנצחתה וחקרה בארצות האלה. גופים בין-לאומיים רבים, ובכללם מועצת אירופה, הצביעו גם הם על הצורך לציין יום זיכרון מיוחד לשואה. על המודעות לשואה ועל מקומה של מדינת ישראל בהנצחתה מעידים גם עשרות ראשי המדינות אשר מגיעים ליד ושם בירושלים . החלטת האו"ם חשובה במיוחד מפני שהאנטישמיות מרימה שוב את ראשה, וכן לנוכח פעולות חמורות של הכחשת שואה.   
מעבר לחשיבות הסמלית של כינון יום זיכרון בין-לאומי לשואה, ההחלטה מכירה בצורך המתמיד בהוראת השואה. החלטה זו של האומות המאוחדות מבטאת את הכרתן בחשיבות זיכרון השואה הן בהיותו ערך בפני עצמו הן בהיותו כלי להבטחת המחויבות לשמירה על ערכי היסוד של האנושות.

**מה משמעותה של החלטת האו"ם? האם ההחלטה חשובה אך ורק לעם היהודי?**

1. הכרה בחשיבות זיכרון השואה הן כערך בפני עצמו הן ככלי להבטחת המחויבות לשמירה על ערכי היסוד של האנושות.

2.הבעת הזדהות עם קרבנות השואה.   
3. בשואה התערער האמון בשוויון בני האדם ובזכותו של כל אדם לחיים והופר הצו האוניברסלי העתיק "לא תרצח".

4. השואה התרחשה במרכז התרבות המערבית וחוללו אותה בני אדם לשכניהם שחיו עמם מאות בשנים.  
5. העולם זוכר את הטרגדיה האנושית ואת קרבנותיה ורוצה להבטיח שהשמדת עם לא תתרחש שוב.

**מדוע נבחר דווקא יום כניסת הצבא האדום לאושוויץ ליום הזיכרון הבין-לאומי להנצחת קרבנות השואה?**

27 בינואר הוא יום שחרור אושוויץ. ב- 27 בינואר נכנסו חיילי הצבא האדום לאושוויץ. הם מצאו במקום למעלה מ-7,000 אסירים חולים ותשושים וגופות של כמה מאות אסירים שרצחו הנאצים שעות ספורות לפני שחרור המחנה. הנסיגה החפוזה שנכפתה על הגרמנים לא אפשרה להם לסלק את אחרוני האסירים ולצרפם ל"צעדות המוות". הם גם לא הספיקו לרוקן את כל מחסני החפצים שנבזזו מהקרבנות: הסובייטים מצאו במחסני אוושויץ חליפות גברים, בגדי נשים, רבבות זוגות נעלים וטונות שֵער אדם בשקיות נייר ארוז למשלוח.

אושוויץ הייתה בית הקברות הגדול ביותר בתולדות האנושות. מספר היהודים שנרצחו בתאי הגזים של בירקנאו הוא כמעט 1.2 מיליון - גברים, נשים וטף. כמעט רבע מכלל היהודים שנרצחו במלחמת העולם השנייה נרצחו באושוויץ. על פי האומדנים, כ-1.5 מיליון בני אדם נרצחו במרכז הרצח בבירקנאו.

**בעשורים שלאחר השחרור היה אושוויץ לסמל בשל ממדי הרצח שהתרחשו בו ובשל מספרם הרב של האסירים בני לאומים רבים שעברו במחנה.**

**למורה: לסיכום השיעור מצ"ב שיר להקראה, שעוסק בחשיבות זיכרון השואה ברמה האוניברסאלית ומדגיש את חשיבותה של החלטת האו"ם על יום הזיכרון הבינלאומי לשואה.**

**לתלמידים: כיצד רואה המשוררת את העתיד לאחר המלחמה?**

**סוף והתחלה***/* **ויסלבה שימבורסקה**

|  |  |
| --- | --- |
| **אחרי כל מלחמה**  **מישהו חייב לנקות..**  **סדר כלשהו**  **הרי לא יתרחש מעצמו.**  **מישהו חייב להדוף את עיי החרבות**  **אל צדי הדרכים,**  **כדי שיוכלו לעבר בהן**  **עגלות מלאות מתים.**  **מישהו חייב לבוסס**  **בטיט ובאפר,**  **בקפיצי ספות,**  **שברי זכוכית**  **וסמרטוטים מדממים.**  **מישהו חייב לגרר קורה**  **כדי לתמוך בקיר,**  **להתקין זכוכית בחלון**  **ולקבע דלת על ציריה.**  **זה איננו פוטוגני**  **ומצריך שנים ארכות.**  **כל המצלמות נסעו מכבר**  **למלחמה אחרת.**  **את הגשרים צריך בחזרה**  **ואת תחנות-הרכבת מחדש.**  **השרוולים יקרעו לגזרים**  **מרב הפשלה.** | **מישהו ומטאטא בידו**  **עוד נזכר איך היה.**  **מישהו מקשיב**  **ונד בראש שלא נתלש.**  **אך כבר בסביבתם**  **יתחילו להסתובב כאלה,**  **שזה ישעמם אותם.**  **מעת לעת מישהו עוד**  **יחפר מתחת לשיח**  **טעונים אכולי-חלודה**  **ויעביר אותם לערמת השיירים**  **אלה שידעו**  **מה התרחש כאן ומדוע,**  **חייבים לפנות מקום לאלה,**  **שיודעים מעט.**  **ופחות ממעט.**  **ולבסוף, שום דבר.**  **בעשב, שכסה**  **את הסיבות והתוצאות,**  **מישהו חייב לשכב לו**  **עם שיבלת בין שיניו**  **ולבהות בעננים.**  **מקור: שלהי המאה, תרגום: רפי וייכרט. סדרת קשב לשירה. ת"א, 1998 מקור: סוף והתחלה תרגום: רפי וייכרט. הוצאת גוונים. ת"א, 1996** |

**נספחים**

**כרטיסיה מס' 1: מה משמעותה של החלטת האו"ם?**

**האם ההחלטה חשובה אך ורק לעם היהודי**?

לפניכם/ן שלושה סעיפים מרכזיים בהחלטת האו"ם הקובעת שיום 27 בינואר

יהיה יום הזיכרון הביון-לאומי להנצחת קורבנות השואה:

1.   האו"ם מעודד את המדינות החברות לפתח תכניות ללימוד לקחי השואה כדי למנוע פשעים עתידיים.

2.   האו"ם דוחה כל ניסיון להכחיש חלקית או באופן מלא את השואה כאירוע היסטורי.

3.   האו"ם מגנה כל תופעה של חוסר סובלנות דתית וגילויי גזענות ואלימות נגד קבוצות על בסיס אתני או דתי.

**שאלות ודיון :**

לאילו תחומים מתייחסת החלטת האו"ם?

האם ניתן לכנות את החלטת האו"ם "החלטה היסטורית" ואם כן, מדוע?

ההחלטה באו"ם התקבלה שישים שנה אחרי השואה , מדוע ?

מהם עיקרי החלטת האו"ם ובמה חדשנותה.

**כרטיסיה מס' 2: ייחודיותה של השואה- מקרי רצח עם בעולם בעשרים השנים האחרונות (רצח ברואנדה והרצח בבוסניה)**

**בעשרים השנים האחרונות ההיסטוריה חשפה בפנינו מקרים של רצח עם בעולם, לדוגמא, הטבח של מאות אלפי בני הטוטצי ברואנדה, וכן רצח העם בבוסניה. לפניך דפי מידע של שני מקרים , עליך לבחור ארוע אחד מבין השניים ושאלות לדיון:**

* מדוע ניתן לקרוא לארוע שבחרת "רצח עם"?
* מה לדעתך הדומה והשונה בין הארוע שבחרת לקרוא לבין השואה?

דפי מידע לכרטיסיה מס' 2

# **רצח העם ברואנדה**

במשך כמאה ימים ב-1994 נמשך רצח העם ברואנדה, מניין הקורבנות עמד על בין כחצי מיליון למיליון בני אדם שנטבחו בנשק חם וקר. אין מבינים כיצד בני קבוצה אתנית אחת במזרח אפריקה יצאו לטבוח את מי שעד לא מזמן היו חבריהם ושכניהם.

כדי להבין את רצח העם עלינו להבין מיהם השבטים החיים ברואנדה. שבט ההוטו – מהווה 85%. שבט הטוטצי – 14%, ומיעוט מזערי נוסף – שבט הטווה. במשך מאות שנים חיו בני הוטו ובני טוטסי זה בצד זה בשלום, עד שהגיע המשטר הקולוניאליסטי הבלגי.

במהלך השלטון הקולוניאלי נקטו הבלגים בשיטה של הפרדה גזעית בין בני ההוטו והטוטסי והשתמשו בטוטסי בתור מנגנון שלטוני שכפה משטר דכאני ומנצל על בני ההוטו, וכאן, לדעת רבים, טמונים זרעי הפורענות של רצח העם ברואנדה. כאשר קיבלה רואנדה עצמאות ב-1962 כונן בה משטר דמוקרטי ומייד נבחרה בו ממשלת הוטו לאומנית-אתנית וכבר עם עלייתם לשלטון התבצע טבח באנשי טוטסי ורבים מהם ברחו למדינות השכנות טנזניה ואוגנדה, שם התגבש במהלך שנות השמונים צבא התנגדות בשם RPF (Rwandan Patriotic Front –החזית הפטריוטית של רואנדה) שתבע להשיב את בני הטוטסי אל מולדתם. בעקבות פלישה של החזית הפטריוטית של רואנדה ב-1990 התלקח שוב הסכסוך הוטו-טוטסי שהוביל בסופו של דבר, תחת לחץ בינלאומי, לחתימת הסכמי ארושה ב-1993 שקבעו שיתוף של בני טוטסי בשלטון שהיה עד אז באופן בלעדי בידי בני הוטו.

גורמי הוטו לאומניים לא ראו בעין יפה את הסכם ארושה ולא היו נכונים לוותר על הבלעדיות שלהם בשלטון, ובחשאי החלו בהכנות אל מה שיהיה לימים רצח העם ברואנדה על ידי אימון כוחות מיליציה ועריכת רשימות של בני טוטסי ובני הוטו מתונים שתמכו בחלוקת הכוח במדינה.

ב-6 לאפריל, עם שובו משיחות השלום בארושה, הופל מטוסו של נשיא רואנדה דאז, ז'וונאל האביארימאנה, כאשר התקרב לנחיתה בקיגאלי בירת רואנדה. עד היום לא ידוע מי הפיל את מטוסו של ז'וונאל האביארימאנה, אך בני ההוטו מיהרו להאשים את החזית הפטריוטית של בני הטוטסי, שמצידם טוענים עד היום כי היה זה מהלך מכוון של לאומניים בני הוטו שרצו לטרפד את הסכמי השלום. הייתה זו יריית הפתיחה של רצח העם ברואנדה. עוד באותו לילה פשטו כוחות של מילציית הוטו על הבירה קיגאלי והחלו בחיסול שיטתי של בני טוטסי ובני הוטו מתונים שתמכו בהסכמי השלום. במהרה התפשטו הרציחות אל כל רחבי רואנדה כאשר את מסע ההרג מדרבנת הסתה פרועה שהתבטאה בעיקר בשידורי רדיו RTLM שבמשך חודשים קודם לכן היה משדר ללא הרף תעמולה אנטי-טוטסית שאותם החלו לכנות "איניינזה" – מקקים.

אמצעי ההרג העיקריים של רצח העם ברואנדה היו מאצ'טות, ולקחו בו חלק לא רק כוחות צבא סדירים של צבא רואנדה ומיליציות שאומנו מראש אלא גם אנשים פשוטים, בני הוטו, שבעקבות ההסתה הפרועה קמו ויצאו להרוג את שכניהם.

הקהילה הבינלאומית התגלתה במלוא אוזלת ידה ואיחרה מאוד להתערב בנעשה ברואנדה, למרות שידיעות על הטבח הגיעו אל המערב כבר בשלבים מוקדמים של רצח העם ברואנדה. מי שלבסוף עצר את רצח העם ברואנדה היו כוחות החזית הפטריוטית של רואנדה בראשות פול קאגמה שפלשו אל תוך המדינה מאוגנדה ולבסוף הצליחו להשתלט עליה.

**מתוך:**

<http://textologia.net/?p=664>

<https://www.youtube.com/watch?v=Ym4l5g0cjzwסרטון> - לינק לסרטון רצח העם ברואנדה

**רצח העם הבוסני ביגוסלביה**



# **בוסניה 1992-1995**

**בשנות התשעים פרצו ביוגוסלביה מספר מאבקים על בסיס אתני בין ששת העמים החיים בה והביאו לפירוקה. במהלך ניסיונה של סרביה לשמר את שליטתה בבוסניה על-ידי טיהור אתני של בוסניה מבוסנים עד כדי הפיכתה למיושבת על-ידי רוב סרבי. כ-100,000 בוסנים מוסלמים נרצחו, בין 150,000 ההרוגים במלחמת בוסניה, שהתרחשה בשנים 1992-1995.**

באפריל 1992 הוכרה בוסניה כמדינה מצד הקהילה האירופית וארה"ב, אך המאבקים על השליטה הטריטוריאלית בה לא הסתיימו. שלוש קבוצות עיקריות נאבקו ביניהן בתוך המדינה: בוסנים-מוסלמים, סרבים וקרואטים. הקהילה הבינלאומית ניסתה להשכין שלום באזור, אך ללא הצלחה. הסכסוך החריף במיוחד בצד המזרחי של בוסניה (הקרוב לסרביה) בין הסרבים לבוסנים. הסרבים, שהתנגדו לקיומה של מובלעת בוסנית בתוך הטריטוריה שלהם, פתחו בהפצצות על הערים המרכזיות בבוסניה, ביניהן סרייבו ומוסטר, והשתלטו על אזורים רחבים בבוסניה על מנת ליצור שטח סרבי רציף. החיילים הסרבים דורבנו על ידי מסע תעמולה כבד של הטלוויזיה בעיר הסרבית בלגראד כנגד המוסלמים, שתיארה אותם כפונדמנטליסטים שמטרתם להשמיד את העם הסרבי.

מאותו רגע ביצעו הסרבים רצח עם בבוסנים בשטחים שבשליטתם. כבר במאי 1992 הם החלו להפריד בין מוסלמים לקרואטים בצפון מערב בוסניה ולשלוח את המוסלמים למחנות מעצר. המחנה המפורסם ביותר שהוקם נקרא אומרסקה סמוך לעיירה פרידור (צפון מזרח בוסניה). האסירים במחנה הוכו, לא קיבלו מים ומזון, , עונו ולבסוף הוצאו להורג. המטרה הראשונה של הסרבים הייתה לחסל את האזרחים המשכילים, האינטלקטואלים, העשירים וכל הלא סרבים שהתנגדו לשליטה הסרבית. אזרחים אחרים הועלו על קרונות רכבת אטומים וגורשו לשטח שבשליטת ממשלת בוסניה. המעשים הללו הובילו ליציאה המונית של מוסלמים מצפון מערב בוסניה. מתוך 550,000 מוסלמים וקרואטים נשארו בבתיהם ביוני 1994 פחות מ-50,000 . השטח "טוהר".

גורלה של מזרח בוסניה לא היה טוב יותר. אלפי מוסלמים מסרייבו ומהעיירות באזור נעצרו ונשלחו לכלא פוקה, אחד הגדולים ביוגוסלביה. בעקבות האירועים הגיע מספר הפליטים הבוסנים ביוגוסלביה בנובמבר 1992 ל-1.4 מיליון איש, והמספרים גדלו ככל שהמלחמה נמשכה. היה זה משבר הפליטים החמור ביותר באירופה מאז מלחמת העולם השנייה.

מתוך:

<http://www.combatgenocide.org/il/?page_id=409>

**כרטיסיה מס' 3: ייחודיותה של השואה**

"בפעם הראשונה בהיסטוריה נידונו למוות אנשים אשר היו נצר לשלושה או ארבעה סבים וסבתות מסוימים – במקרה זה יהודיים, רק בשל העובדה שהם נולדו. מעשה זה, ההיוולדות, הוא הוא אשר היה העוון שדינו מיתה, ואשר אותו יש לנקום בהוצאה להורג. דבר כזה עוד לא קרה בשום מקום בעולם. שנית, הייתה חובה להגיע אל כל אדם שמוצאו יהודי באשר הוא ברחבי מרחב ההשפעה של גרמני הנאצית, כלומר ברחבי העולם [...] רצח היהודים לא כוון כנגד יהודים גרמניים או פולניים או אפילו אירופאים, אלא נגד כל 17 מיליוני היהודים אשר חיו בכל פזורות עולם של 1939. כל יתר המקרים של רצח עם התרחשו בטריטוריה מסוימת, אם כי לעתים מאוד נרחבת. רצח היהודים היה משהו אשר נהגה לגבי התבל כולה, משהו אוניברסאלי....."

**פרופ' יהודה באואר**

יהודה באואר, "השואה: המיוחד והאוניברסלי", בתוך: **חינוך לתרבות בחברה רב תרבותית - סוגיות בהשתלמויות מורים**, קובץ ט', האוניברסיטה העברית בירושלים, בית הספר לחינוך, המחלקה להשתלמויות מורים, ירושלים 2000. עמ' 161-162.

על פי דבריו של פרופ' באואר:

מה מייחד את השואה ממקרים אחרים של רצח עם ?

מה המשמעות החינוכית של הדברים שכותב פרופ' באואר? האם היא שונה מהמשמעות החינוכית של זיכרון השואה בעולם?

**כרטיסיה 3 א'** 



**כרטיסיה 3 ב' (מידע על התמונות)**

ב-27 בינואר 2005, 60 שנה אחרי שחרור מחנה ההשמדה אושוויץ בירקנאו, חזרו שבעה מתוך שלושה עשר ילדים שצולמו בעת שחרור המחנה לטקס לציון 60 שנה לשחרור. התצלום המפורסם לקוח מתוך סרט שצולם במחנה אושוויץ בירקנאו על ידי אלכסנדר וורונטסוב  (Alexander Vorontsov), צלם סובייטי שהתלווה לכוחות הצבא האדום בעת ששחררו את המחנה, ב-27.01.1945.

בתצלום (למעלה משמאל) מצולמים שלושה עשר ילדים. אחד מהם, החמישי מימין, מוסתר ורק כובעו מבצבץ. שבעה מתוך המצולמים זוהו על ידי עצמם ועל ידי אחרים (על פי מיטב זיכרונם) ועדיין חיים- ששה מהם חיים בישראל ועוד אחת באוסטרליה.

התצלום למעלה מימין צולם ב-2005, בטקס לציון 60 שנה לשחרור המחנה. מצולמים (מימין לשמאל): [ברכה כץ](http://www.yadvashem.org/yv/he/exhibitions/our_collections/auschwitz/bracha_katz.asp?height=450&width=600) (שם נעורים: ברטה וינהבר), [גבריאל (גבי) נוימן](http://www.yadvashem.org/yv/he/exhibitions/our_collections/auschwitz/gabriel_neumann.asp?height=450&width=600), [שמואל שלח](http://www.yadvashem.org/yv/he/exhibitions/our_collections/auschwitz/shmuel_schelach.asp?height=450&width=600) (לשעבר: רוברט שלזינגר), [אווה סלונים](http://www.yadvashem.org/yv/he/exhibitions/our_collections/auschwitz/eva_slonim.asp?height=450&width=600) (שם נעורים: אווה וייס), [מרתה וייס](http://www.yadvashem.org/yv/he/exhibitions/our_collections/auschwitz/marta_wise.asp?height=450&width=600), [אריקה דוהאן](http://www.yadvashem.org/yv/he/exhibitions/our_collections/auschwitz/erika_dohan.asp?height=450&width=600) (שם נעורים: אריקה וינטר) ו[טומי שחם](http://www.yadvashem.org/yv/he/exhibitions/our_collections/auschwitz/tomy_shacham.asp?height=450&width=600) (לשעבר: טומי שוורץ).

[גבי נוימן](http://www.yadvashem.org/yv/he/exhibitions/our_collections/auschwitz/gabriel_neumann.asp?height=450&width=600) (עומד שני מימין) ערך את התחקיר על התצלום ושחזר באמצעותו את הסיפור. הוא גם קיבץ את הניצולים וארגן את נסיעתם למחנה אושוויץ, במלאת 60 שנה לשחרור.

**טבע האדם**

כרטיסה מס' 4: לפניכם קטע מדבריו של הסופר אלי ויזל , מניצולי אושוויץ:



"אסיר אחד קרב אלינו... אומללים, אתם הולכים אל המשרפה. דומה כי אמר את האמת. לא הרחק מאתנו פרצו להבות מולך בור, להבות ענק. שרפו שם משהו.. צבטתי את פני: העודני חי? האמנם ער אנוכי? לא יכולתי להאמין בכך. כיצד ייתכן שישרפו אנשים, ילדים, והעולם יחריש..."

שאלה לדיון: מה ניתן ללמוד מהשואה על טבע האדם?